舟回自霅至黄橋風大作復反朱涇泊舟
作者：衛宗武
朝代：宋

paragraphs: 芒鞋徧踏苕溪岡，昌翔歸棹穿滄浪。
吾廬咫尺自可到，飛廉怒吼俄作狂。
濤頭掀舞勢欲立，紛紛雨霰來何滂。
河伯怙此賈其勇，杯水幾至傾倉皇。
急呼轉柂依古剎，道場千載揚靈光。
我今七十僅三到，更覺古檜蒼髯長。
應爲船子笑寂寂，老無聞達徒奔忙。
明朝風靜日欲杲，載欣衡宇升吾堂。
波濤蓋有起平地，覆車未必非康莊。
人生夷險與利鈍，惟有委順於旻蒼。